《和吕居仁宿盘溪》
宋代·苏过

君诗如芝兰，君操如松竹。宁当食舍鱼，坐待熊蹯熟。

申商掩仁义，已作高阁束。长吟失憔悴，短缀谢烦促。

自然四壁空，惟有三冬足。我怀嵩少游，已办巾一幅。

愿言山中友，先登惟子独。须烦悬河辩，令我千兔秃。

归来诗满囊，大胜富润屋。穷通有定分，凫胫悲所续。

一醉盘溪堂，自取君诗读。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。